Author: Kappillani

ALLA JDAWWAL BIL-KELMA TIEGĦU
“Il-ġusti jistaqsuh lill-Mulej: ‘Meta rajniek bil-ġuħ u tmajniek, jew bil-għatx u sqejniek?…’ U s-Sultan iweġibhom: ‘Kulma għamiltu ma’ wieħed mill-iżgħar fost dawn ħuti, għamiltuh miegħi.’”
Mill-Evanġelju skont San Mattew, kapitlu 25, versi 37 u 40
L-IMGĦAMMED JIRRIFLETTI
“It-triq li twasslek biex tiltaqa’ ma’ Ġesù-Alla huma l-pjagi tiegħu. Mhemmx triq oħra! … U l-pjagi ta’ Ġesù ssibhom meta twettaq l-għemejjel tal-ħniena li jolqtu l-ġisem - u li jolqtu r-ruħ ukoll - imma nemfasizza fuq l-għemejjel li jolqtu l-ġisem: il-ġisem ta’ ħuk ferut, għax bil-ġuħ, bil-għatx, għarwien, umiljat, skjav, fil-ħabs, fl-isptar. Dawn huma l-pjagi ta’ Ġesù llum. U Ġesù jitlobna nagħmlu att ta’ fidi, fiH, imma permezz ta’ pjagi bħal dawn… Jeħtieġ immissu l-pjagi tiegħu, jeħtieġ nikkarezzawhom, jeħtieġ li nieħdu ħsiebhom b’ħafna ħlewwa, jeħtieġ li fil-veru sens tal-kelma nbusuhom!”
Papa Franġisku, Meditazzjoni, TILTAQA’ MA’ ALLA META TBUS IL-PJAGI TA’ ĠESÙ FL-AĦWA L-AKTAR DGĦAJFA, Dar Santa Marta, Vatikan, 3 ta’ Lulju 2013

L-IMGĦAMMED JISTAQSI LILU NNIFSU
+ Għajnejja huma miftuħin biżżejjed biex ninduna b’min huwa bil-għatx, bil-ġuħ, għeri, marid, fil-ħabs, barrani?
+ Konvint li l-ġudizzju tiegħi qed nagħmlu kuljum bil-mod kif inwieġeb għall-krib tan-nies li niġi wiċċ imbwiċċ magħhom?
L-IMGĦAMMED JINTAFA’ QUDDIEM IL-MULEJ
Int mhux slaleb u domni tridna nbusu, Mulej, imma l-pjagi li għadhom inixxu sal-lum fil-ħajja ta’ tant persuni feruti.
Inbusuhom għax dawn huma li jistgħu tabilħaqq ilaqqgħuni miegħek.
Ħallini nemmen, Mulej, li għemil mimli kompassjoni min-naħa tiegħi lejn persuna f’xi bżonn huwa att ta’ fidi fik.
Ħallini naċċetta, Mulej, li għemil ta’ mħabba sinċiera li nwettaq lejn ħija u oħti mgħakksin huwa att ta’ adorazzjoni lilek.

23 ta’ Frar 2015 MIXJA LEJN L-GĦID IL-KBIR (6) IT-TNEJN TAL-EWWEL ĠIMGĦA TAR-RANDAN